text: Indbrud på apotek: Livsfarlig medicin stjålet
  13 maj 2016 kl. 16.44
  En del medicin blev natten til fredag stjålet ved et indbrud på Hjerting Apotek i Esbjerg. Heriblandt er medicin, som kan være livsfarlig. 
  Syd- og Sønderjyllands Politi oplyser, at der ved indbruddet klokken 02.50 på apoteket i Hjerting blev brudt en dør op af ukendte gerningsmænd. Her blev der blandt andet stjålet:
  
  Antidepressiv medicin.
  
  
  Stofskiftemedicin.
  
  
  Hjertemedicin.
  
  
  Vanedannende medicin – både stesolid- og morfinlignende produkter.
  
  Embedslægevagten siger ifølge Syd- og Sønderjyllands Politi, at misbrug af flere af stofferne vil kunne give hjertestop.
  - Noget af medicinen er gængs i misbrugsmiljøet, og for ukyndige kan det være direkte livsfarligt at indtage medicinen, siger Ole Aamann, der er vagtchef ved Syd- og Sønderjyllands Politi til TV SYD.
  Syd- og Sønderjyllands Politi opfordrer til, at medicinen afleveres til politiet eller på det nærmeste apotek.  
  - Vi vil selvfølgelig rigtig gerne have det stoppet, inden nogen dør af det, siger Ole Aamann.
  Politiet har en formodning om, at gerningsmændene har  relationer til misbrugsmiljøet.
  